12.3.2010	534/01/2010	

Oikeusministeriö			
Oikeusministerio@om.fi			

Lausuntopyyntö 2.2.2010, OM016:00/2004

LUONNOS HALLITUKSEN ESITYKSEKSI SÄHKÖISTÄ KIINTEISTÖN VAIHDANTAA, PANTTAUSTA JA KIRJAAMISMENETTELYÄ KOSKEVAKSI LAINSÄÄDÄNNÖKSI 

Oikeusministeriö on pyytänyt Metsähallitukselta lausuntoa luonnoksesta hallituksen esitykseksi.

Lausunnon alussa on yleisiä huomioita luonnoksesta ja jäljempänä muutamia pykäläkohtaisia huomiota siltä osin, kun Metsähallituksella on niihin lausuttavaa. 

Lausuntonaan Metsähallitus esittää seuraavaa: 
	
Lähtökohtaisesti Metsähallitus suhtautuu esitettyyn uudistukseen myönteisesti. Sähköinen kaupankäynti on kannatettavaa erityisesti yksinkertaisissa kiinteistön kaupoissa, joissa käytetään tavanomaisia ehtoja, ja vaihdannan osapuolilla on vähintään perustiedot kiinteistöasioista. Sähköinen järjestelmä tuo varmasti osapuolille ainakin kustannus- ja mahdollisesti myös aikasäästöjä.

Toisaalta olisi jotenkin varmistettava, etteivät sähköisessä järjestelmässä tehtyjen kauppojen virhemahdollisuudet kasva verrattuna esimerkiksi kokeneen kaupanvahvistajan tarkastamiin kauppoihin. 

Lisäksi sähköisen kaupankäyntijärjestelmän tulee Metsähallituksen mielestä olla ehdottoman varma sekä toimivuudeltaan että tietoturvaltaan. 

Pykäläkohtaiset huomiot

Maakari 4 luku 4 § ja 9a luku 4 §
Metsähallituksen maanvuokrasopimukset ovat kattavia, yksityiskohtaisia ja pitkiä. Sähköinen järjestelmä saattaa menettää Metsähallituksen näkökulmasta sen mahdollistamia hyötyjä, mikäli järjestelmän ”perussopimus” on selkeästi Metsähallituksella käytössä olevia vuokrasopimuksia suppeampi. Tällöin ehtojen lisääminen saattaa olla työlästä ja aikaa vievää. 

Näin ollen jonkinlainen omien sopimuspohjien tallennusmahdollisuus tai suora siirtäminen kaupankäyntijärjestelmään olisi suotava ominaisuus. Tämän ominaisuuden edut ulottuisivat luonnollisesti myös maanvuokraa laajemmalle. 

Maakaari 9a luku 1 §
Pykälän 4 momenttiin ehdotetaan erityissäännöstä, jonka mukaan järjestelmän ylläpitäjälle voidaan ilmoittaa yksilöity henkilö, kenellä on oikeus käyttää järjestelmää ilmoittajan puolesta, kuitenkin ilman allekirjoitusoikeutta. Metsähallituksen kannalta olisi tärkeää, että järjestelmään voitaisiin kerralla ilmoittaa kaikki kiinteistövarallisuuden vaihdantaan valtuutetut henkilöt. 

Maakaari 9a luku 11 §
Ehdotetussa pykälän 3 momentissa mainitaan, että kaupankäyntijärjestelmässä käsiteltävän kauppakirjan luonnos katsotaan peruutetuksi, mikäli sitä ei käsitellä kuukauteen. Vaikka momentin tarkoitus on ymmärrettävä, on kuukauden määräaikaa pidettävä suhteellisen lyhyenä. 

Lisätietoja lausunnosta antaa tarvittaessa lakimies Santtu Niemi, puh. 0205 64 4485.

Jyrki Kangas 
toimitusjohtaja